作者:岑參
標題:阻戎瀘間群盜
內容:南州林莽深，亡命聚其間。殺人無昏曉，屍積填江灣。餓虎銜髑髏，饑烏啄心肝。腥裛灘草死，血流江水殷。夜雨風蕭蕭，鬼哭連楚山。三江行人絕，萬裡無徵船。唯有白鳥飛，空見秋月圓。罷官自南蜀，假道來茲川。瞻望陽臺雲，惆悵不敢前。帝鄉北近日，瀘口南連蠻。何當遇長房，縮地到京關。願得隨琴高，騎魚向雲煙。明主每憂人，節使恆在邊。兵革方禦寇，爾惡胡不悛。吾竊悲爾徒，此生安得全。